Hjálpum þeim (JGH)

Núna eru tími jólalaga runninn upp, bæði í útvarpi og á Alþingi. Margt bendir til að lagið Hjálpum þeim njóti talsverðra vinsælda að þessu sinni. Það kemur t.d. mjög við sögu í nýju frumvarpi sem lagt var fram í vikunni um ný vinnubrögð þingsins. Nýju vinnubrögðin felast meðal annars í því að einhverjir komi að vinnu þingmanna og aðstoði þá. Það er mikið minnst á aðstoð í þessu frumvarpi sem verður að lögum fyrir jól.

Það fer eflaust vel á því að þingmenn ræði um frumvarp sem er um þingmenn og ný vinnubrögð þingsins – og taki sér pásu frá bláum og bleikum barnafötum sem og vangaveltum um nýtt starfsheiti ráðherra sem bæði kynin geta borið. Hafa þingmenn annars ekkert þarfara við tímann að gera?

Þingmenn hafa gaman af að tala og það langt fram á nótt ef því er að skipta. Fjárlögin eru jafnan rædd fram á nótt og þau bera þess eiginlega merki. Núna er Samfylkingin við völd og þegar má heyra á þingmönnum þess flokks að fjárlögin séu núna um margt mjög ábyrg og opinber fjármálastjórn sé tekin föstum tökum. (Grímseyjaferjumálin hrannast síðan upp þegar kemur fram á sumar).

En víkjum aðeins að málgleðinni. Það er einmitt þessi málgleði þingmanna sem frumvarpið um ný vinnubrögð þingsins tekur meðal annars á. Það á að lengja reglulegan starfstíma þingsins, draga úr kvöld- og næturfundum, gera umræður markvissari og styttri með nýjum reglum um ræðutíma. Þá á frumvarpið að stuðla að því að ráðherrar komi oftar á fundi þingnefnda.

Það er varla við öðru að búast en að Alþingi renni þessu frumvarpi léttilega í gegn og afgreiði það hratt. Ekki veitir af, gert er ráð fyrir að breytingarnar á þingsköpum taki gildi 1. janúar 2008 og komi til framkvæmda á vorþinginu.

Frumvarpið er lagt fram af Sturlu Böðvarssyni, forseta Alþingis, og formönnum þingflokkanna, að Vinstri grænum undanskildum. Þar á bæ vilja menn ekki missa tækifærið á að halda úti stjórnarandstöðu með málgleði og málþóf að vopni. Stýra þannig umræðinni, hafa völd í smátíma og láta finna fyrir sér. Vinstri grænir halda að skæruhernaður í þingsal gangi út á málþóf og maraþonræður. Ekkert fer hins vegar eins mikið í taugarnar á fólki og ekkert lítillækkar Alþingi eins mikið.

Frumvarpið er gott hvað það snertir að koma böndum á málgleði þingmanna og gera störf þingsins markvissari allt árið um kring. En í frumvarpinu sjást þess líka merki að báknið sé að blása út (og að opinber fjármálastjórn sé ekki tekin föstum tökum). Þurfa þingmenn fastráðna aðstoðarmenn? Dugir ekki að þingið kaupi sérfræðiaðstoð í málum þegar mikið liggur við? Það mun ekki líða á löngu að aðstoðarmennirnir þurfi að kaupa sér sérfræðiaðstoð í alls kyns málum – svo þeir geti aftur aðstoðað þingmennina.

Frumvarpið gerir ráð fyrir að formenn stjórnarandstöðuflokkanna fái aðstoðarmenn og að þingmenn Norðvestur-, Norðaustur- og Suðurkjördæma fái aukna aðstoð. Aðstoð við hvað og hvers vegna eiga þingmenn þessara kjördæma að fá meiri aðstoð en aðrir þingmenn? Þá gerir frumvarpið ráð fyrir að minni hluti í nefndum fái aukna aðstoð. Er ekki aðeins of oft minnst á „aðstoð“ í þessu frumvarpi þótt það sé lagt fram á aðventunni þegar allir eru í jólaskapi.

Í flestum fyrirtækjum fer fram umræða um það hvort fyrirtæki eigi að kaupa þjónustu eða ráða fólk til að sinna henni. Þannig hefur komist í tísku í viðskiptalífinu „að úthýsa“ sem flestum verkefnum en að kaupa þjónustuna þegar á þarf að halda. Alþingi á ekki að blása út sem fyrirtæki.

Það er vel til fundið að leggja fram frumvarp um að koma böndum á málgleði þingmanna. Það eru fín jólalög. En „hjálpum þeim“ kaflinn má alveg detta út.

Jón G. Hauksson

[email protected]